Polska Walcząca

Polska Walcząca (lühend PW) või Kotwica on ankrukujuline sümbol, mida kasutati Poolas laialdaselt Teise maailmasõja ajal. Okupeeritud aladel joonistati hoonete seintele ja kõnniteedele sümboli kujutisi. Sümboli nimetus koosneb poolakeelsetest sõnadest "Polska" – 'Poola' ja w"alcząca" – 'võitlev'. Sümboli kuju tõttu kutsutakse seda ka Ankruks ("kotwica" – 'ankur').
2014. aasta juunis võttis Poola seim vastu Polska Walcząca kaitsmise seaduse, mille kohaselt ankur sümboliseerib poolakate võitlust Saksa agressori ja okupandi vastu Teise maailmasõja ajal ning on Poola Vabariigi rahvuslik vara ja osa riigi ajaloopärandist. Igal Poola Vabariigi kodanikul on kohustus suhtuda märki lugupidavalt ning selle avaliku rüvetamise eest karistatakse rahatrahviga. Seaduse kuulutas välja president Bronisław Komorowski Varssavi ülestõusu muuseumi juures toimunud ülestõusu 70. aastapäeva tähistamise üritusel.
Sümboli päritolu.
Kotwica sümbol pärineb Teises maailmasõjas sõdinud poolte vahelisest pidevast propagandavõitlusest. 1940. aastal, osana patriotismi ja sakslaste vastase vastupanuliikumise tugevdamisest, loodi Inglismaal loosung "V" või "Victory" – 'võit'. Loosungi kasutamine aitas tõsta moraali teljeriikide vastu sõdinute poolel. Liitlaste loosungit kasutas aga ära ka Kolmanda Reichi propagandamasin, reklaamides seda kui saksakeelset sõna "Sieg" – 'võit'.
V nagu Verloren.
Loosung hakkas Saksa propaganda tulemusena levima ka vallutatud Euroopa riikides. Poola põrandaalune liikumine püüdis sakslaste tegevust desorganiseerida, lisades loosungile V tähed "erloren", mis kokku tähendasid saksakeelset sõna "verloren" – 'kaotatud'.
Sakslased püstitasid Varssavi Adolf Hitleri väljakule poolakate patriootliku vaimu murdmiseks suure V-tähe kujulise ehitise, kuid see pandi peagi poola vastupanuliikumise poolt põlema. V-loosungiga kujutised hakkasid kaduma umbes 1943. aastal, kuna Saksa välksõda oli pikale veninud ja ebaõnnestunud.
Vastupanuvõitlus.
Polska Walcząca sümbol võeti kasutusele Varssavis 20. märtsil 1942. See valiti välja 27 ettepaneku hulgast, mis esitati Kodumaa-armee peakorteri teabe- ja propagandabüroo väljakuulutatud salajasele konkursile. Sümboli leidmise konkursi korraldamise üks initsiaatoreid oli Czesław Michalski.
Võistlusele esitatud sümbolitest valiti umbes kahe kuu jooksul välja kaks parimat kompositsiooni: Kotwica ja Ristatud Grunwaldi mõõgad. Kompositsioonid pidid olema võimalikult lihtsalt teostatavad ja kandma endas patriootlikku vaimu.
Võidutööks osutus Kotwica, mille autor (kaasautor) oli suure tõenäosusega skaudiinstruktor Anna Smoleńska, kes esitles end kui kunstiajaloo tudeng Hania.
Poola R. Wegneri nimelise kirjastuse logo.
Sarnane sümbol oli varem kasutusel ka Poola R. Wegneri nimelise kirjastuse logona. Saksa okupatsiooni esimestel aastatel pöördus Jerzy Jabłonowski (marssal Józef Piłsudski endine adjutant) Rudolf Wegneri tütre Irena Rybotycka poole, paludes luba kasutada Poola R. Wegneri nimelise kirjastuse logo, mis oli leitav raamatu "Merekoletiste jaht" kaanelt, Polska Walcząca sümbolina võitluses okupantide vastu.
Sõja ajal seostas osa Poola elanikkonnast Kotwica sümbolit selgelt Poola R. Wegneri nimelise kirjastuse logoga. 
Mõlema sümboli sarnasus või isegi identsus äratas ka Gestapo tähelepanu, kes korraldas kirjastuse peakorteris läbiotsimise ja käskis sümboli kõigis müügiks mõeldud raamatutes üle värvida.
Sümboli levik.
Patriootliku sümboli levitamiseks eesmärgiga säilitada okupatsiooni ajal Poola ühiskonnas võidulootus oli vaja plaani ja plaani teostajaid.
Skaudid organisatsioonist Wawer.
Kotwica sümboli loojateks olid skaudid organisatsioonist Wawer (1940–1944). Organisatsiooni nimi tuleneb Varssavi lähedal asuvas linnas 1939. aasta detsembris toime pandud Waweri massimõrva mälestuspaigast. Mõnda aega hiljem ilmusid Varssavi müüridele sellised kirjad nagu "Wawer 27 XII 39" või "Wawer pomścimy" – 'me maksame Waweri eest kätte'.
Vastupanuvõitlejatest skaudid viisid läbi niinimetatud väikeseid sabotaažiprojekte, sealhulgas seintele Kotwicade maalimist. 
Organisatsioon Wawer allus Poola Kodumaa-armee peakorteri informatsiooni- ja propagandabüroole pseudonüümiga Filharmoonia, seetõttu olid selle ülesanded üsna ulatuslikud. Põrandaalused Waweri skaudid tegutsesid mitmel rindel, näiteks üritasid nad hoida ühiskonna kõrget moraali ja teostasid psühholoogilist diversiooni okupatsioonivägede vastu, diversiooni hulka kuulus ka Kotwicade joonistamine.
Väikesed sabotaažiprojektid.
Nende ülesannete raames seadis Wawer enda eesmärgiks eelkõige ühiskonna meeleolu tõstmise. Seega hakkas Wawer maalima Polska Walcząca sümboleid kohtadesse, mis olid poolakatele ja okupantidele selgelt nähtavad: seintele, teadetetahvlitele, elektripostidele ja trammipeatustesse. Sümbol värviti tavaliselt raskesti eemaldatava tõrvavärviga, kasutades selleks tavalisi maalripintsleid. Aktsioon algas Varssavis 1942. aasta märtsi lõpus ja aprilli alguses.
Sümboleid maaliti üksikult või paarikaupa, enamasti öösel. Samas mõnikord oli maalijaid üle saja (mõne allika kohaselt võis arv olla palju suurem). Sümboleid maaliti ka päeval, aga tegu oli väga ohtliku aktsiooniga.
Mälestustahvel.
Varssavis aadressil Koszykowa 75 (Varssavi Tehnikaülikooli sissepääsu lähedal) asub graniidist mälestustahvel, mis mälestab skautide tegevust ja Kotwica sümboli peamiste loojate tegevust. Seal on ära märgitud Anna Smoleńska, pseudonüümiga Hania (logo kaasautorina), ja Tadeusz Zawadzki, pseudonüümiga Zośka.
Kasutamine pärast 1945. aastat.
Alates 2014. aastast on Kotwica Poola relvajõudude erivägede üksuse embleemidel. Alates 2017. aastast lisati see ka Poola territoriaalkaitsejõudude embleemile ja sümbolitesse.
Polska Walcząca sümbolit kasutas ka Solidarność Walcząca liikumine 1980. aastatel.